X'ħin dalgħodu dħalt fl-iskola tal-Imqabba biex nivvota, il-pulizija li kien hemm mal-bieb waqqfitni u b'ton edukat staqsietni jekk għandix il-mobile fuqi. Weġibt fl-affermattiv. Għal darb'oħra b'ton edukat ordnatli nħalli l-mobile tiegħi għandha sakemm immur fil-klassi u nivvota. Kien ċar illi kieku rrifjutajt li nobdi ma kontx se nitħalla nidħol nivvota. Dak il-ħin kelli aptit naqbad u nitlaq 'l barra jew naqbad kwistjoni ma' din il-pulizija. Iżda la ridt inċaħħad lili nnifsi mid-dritt tal-vot u wisq anqas ma ridt noqgħod nargumenta ma' persuna li kienet qed tagħmel biss dak li ordnawlha. Obdejt l-ordni u tajtha l-mobile. Din il-pulizija poġġiet il-mobile tiegħi fuq ħoġor ta' tieqa flimkien mal-mobiles tal-oħrajn li kienu qed jivvotaw dak il-ħin. Ma ingħatajt ebda irċevuta tiegħu u ma saret ebda marka biex il-mobile jibqa' jintgħaraf li huwa tiegħi u ma jieħdu ħadd iktar, bi żball jew apposta. Domt nivvota mhux iktar minn 5 minuti, anke għax fl-Imqabba m'hemmx elezzjoni tal-Kunsilli Lokali u l-istennija mhix twila. Jien u ħiereġ sibt il-mobile tiegħi fejn ħallejtu, f'ħoġor ta' tieqa b'iktar mobiles miegħu. Dak il-ħin innutajt li kien hemm tabella tindika li fil-post tal-votazzjoni ma jistgħux jittieħdu ritratti u ma tistax tuża l-mobile . Imkien ma kien hemm miktub li ma tistax iddaħħal il-mobile miegħek u li kellek tħallieh fil-kustodja tal-pulizija. Is-senzazzjoni tiegħi hi li din l-ordni tal-pulizija hija għal kollox illegali u abbużiva. Jekk mhux hekk u għaddiet xi liġi li ma nafx biha, kull min approvaha jmissu jistħi, hu ta' liema partit hu.
Il-pulizija reġgħu ħaduli l-mobile